Budapest Főváros XIV. Kerület Zugló Önkormányzata
Polgármestere
Szám: 123- 833 /2025.
     Nyilvános ülésen tárgyalandó!
Napirend száma: ………. 

Képviselő-testület 

2025. november 27-ei ülésére
Tisztelt Képviselő-testület!

Tárgy: Tulajdonosi hozzájárulás és nyilatkozat megadása BVSC Zugló részére a Szőnyi út 2. szám alatti ingatlan területén végzett beruházásokhoz
I. Előzmények

Budapest Főváros XIV. Kerület Zugló Önkormányzata (a továbbiakban: Önkormányzat) és a Budapesti Vasutas Sport Club – Zugló Közhasznú Egyesület (a továbbiakban: BVSC) 2013. december 19. napján közszolgáltatással vegyes hasznosítási szerződést (a továbbiakban: Szerződés) kötött 15 év határozott időtartamra.   (6. melléklet)
A Fővárosi Törvényszék 2021. május 5. napján lekért kivonata szerint a BVSC bírósági nyilvántartásba vett hatályos megnevezése: BVSC-Zugló Közhasznú Egyesület (rövidített neve: BVSC-Zugló) (4. melléklet)
A Szerződés keretében az Önkormányzat 15 évre a BVSC hasznosításába adta az Önkormányzat kizárólagos tulajdonát képező, a Budapest XIV. kerület belterület 29889 helyrajzi szám alatt felvett, természetben az 1142 Budapest Szőnyi út 2. szám alatt fekvő „kivett sporttelep” megnevezésű 53001 m2 alapterületű ingatlant (a továbbiakban: Ingatlan). 

A felek a Szerződés 17. pontjában – egyebek mellett - kinyilvánították azt a szándékukat, hogy az Ingatlan felújítását támogató pályázatokon részt vesznek. 

A Szerződés 19. pontja lehetővé teszi, hogy a BVSC a pályázatokon önállóan is indulhasson, amelyről előzetesen tájékoztatnia kell az Önkormányzatot, és amelyhez kérnie kell az Önkormányzat előzetes hozzájárulását. 

A BVSC a 2025. október 22. napján írt levelében az alábbi beruházásokhoz kérte az Önkormányzat tulajdonosi hozzájárulását. A felsorolt beruházások részben a 2026/27 évi TAO program keretében valósulnak meg, részben a korábbi évek hosszabbítása és módosítása során 2026. júniusáig valósulnak meg.  
1. Régi 50 m-es medence padlóbefúvók cseréje
Bekerülési költség: 3.278.000,-Ft +áfa
2. Pótvíztartályok szintállásának figyelése
Bekerülési költsége: 1.820.000,-Ft +áfa
3. Uszodagépészet vegyszeranalizáló berendezés cseréje
Bekerülési költsége: 6.629.000-Ft+áfa 
4. Medence fóliázás 
 Becsült bekerülési költsége:  
 új 50 m-es medence: 20.488.306,-Ft +áfa
 új 25 m-es medence: 9.061.983,-Ft +áfa

 új tanmedence:          3.477.983,-Ft +áfa

 strand és edző medence: 14.627.601,-Ft +áfa

5. Régi uszodagépház és óvoda feletti födémek csapadékvíz elleni szigetélése
Becsült bekerülési költsége:  10.080.000,- Ft+áfa
6. Uszoda gépészeti térben található vb.tartó statikai megerősítése
Becsült bekerülési költsége: 990.000,- Ft+áfa
7. Termálkút gépház bővítésének településképi tervezése
Becsült bekerülési költség:  250.000,-Ft +áfa
8. Kútgépház épületbővítése
Becsült bekerülési költség:  5.000.000,-Ft +áfa

9. Zsompszivattyú beépítése havária vezetékbe
Becsült bekerülési költség:  900.000,-Ft +áfa

10. Uszodai LED fal csere
Becsült bekerülési költség:  17.100.000,-Ft +áfa

11. Korábban már kiadott tulajdonosi hozzájárulások frissítése (minden projekt a Laky Károly Sportuszoda területén valósul meg) 
Új 50m-es medence vegyszeradagoló/tároló tartályok kármentőinek átalakítása
Meglévő IBC tartályok cseréje
Magna 1 szivattyúk (régi tanmedence fűtési köre)
FA típusú nagyteljesítményű átemelő szivattyúk 
Szűrőtartályok visszamosási folyamatának automatizálása 
Szűrőtartályok visszamosási folyamatát segítő meglévő levegőztető rendszer cseréje, újak beépítése (része az automatizálási folyamatnak) 
Uszodatető csapadékvíz és hőszigetelő rendszerének UV sugárzás elleni védelme 

Uszoda épületének strand felőli ferde tető héjalásának cseréje 
Termálkút búvárszivattyú betápkábel beszerzése
A BVSC kérelme alapján tervezett beruházások, felújítások összértéke: 93 702 873 ,-Ft +áfa, azaz Kilencvenhárommillió-hétszázkettőezer-nyolcszázhetvenhárom  forint +áfa.
A kérelemben (3. melléklet) olvashatóak az egyes projektekre vonatkozó rövid információk.
Budapest Főváros XIV. Kerület Zugló Önkormányzata Képviselő-testületétől kérik a tulajdonosi hozzájárulás megadását a fent felsorolt fejlesztésekhez.
A Szerződés 28. pontja alapján: „Hasznosításba vevő kijelenti, hogy jelen szerződés vagy Hasznosításba vevő megszűnése esetén semmilyen követelése nem lehet Hasznosításba vevőnek a végzett építési, beruházási, átalakítási, felújítási tevékenységgel összefüggésben és az idegen eszközön végzett beruházás a 33. pont szerinti egybeszámítást követően a Hasznosításba adó tulajdonába kerül.”
Az Önkormányzat a Szerződésnek megfelelően előkészítette a Tulajdonosi hozzájárulás tervezetét. (5. melléklet)
II. Vélemények:
Gazdasági Főosztály véleménye: Észrevételt nem tesz.
Főépítészi Iroda véleménye: 
A BVSC termálkút gépházának bővítésére vonatkozó településképi bejelentést az 1/24418-2/2024 számú irattal tudomásul vettük. A kútgépház további bővítés utáni alapterülete vélhetően meghaladja a 35 m2-t, ezért a tervezett építési tevékenység az építésügyi hatósági eljárásokról és ellenőrzésekről szóló 281/2024. (IX. 30.) Korm. rendelet alapján építési engedélyezési eljárás alapján végezhető. Ezt megelőzően településképi vélemény kérése szükséges a Főépítészi Irodán. A kérelemben megfogalmazott további építési tevékenység településképi követelménnyel nem érintett.

Jogi Főosztály véleménye:
Az előterjesztésben közölt adatok, és egyéb információk alapján az előterjesztéshez jogi észrevételt nem tesz.
III. Bizottsági vélemények
Az előterjesztést a Gazdasági Bizottság és a Városfejlesztési Bizottság a 2025. novemberi ülésén tárgyalja.
IV. Döntési javaslatok
Budapest Főváros XIV. Kerület Zugló Önkormányzata Képviselő-testület elfogadja az előterjesztés 1. és 2. mellékletét képező határozati javaslatot.
A határozati javaslat elfogadásához a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdései alapján egyszerű többség szükséges
Budapest, 2025. november
Rózsa András
 polgármester
Mellékletek:

1. melléklet: Határozati javaslat

2. melléklet: Határozati javaslat
3. melléklet: BVSC-Zugló kérelme
4. melléklet: Kivonat a szervezet törvényszéki nyilvántartásban fennálló adatairól
5. melléklet: Tulajdonosi hozzájárulás és nyilatkozat
6. melléklet: Közszolgáltatással vegyes hasznosítási szerződés a BVSC és az Önkormányzat között
7. melléklet: Tulajdoni lap
Az előterjesztést készítette:
Nemzecskiné Bacskai Katalin osztályvezető (Főmérnökség Műszaki és Környezetvédelmi Osztály)
1. melléklet 123-833  /2025. előterjesztéshez

Határozati javaslat

    Budapest Főváros XIV. Kerület Zugló Önkormányzata Képviselő-testülete
..../2025. (XI.27.) önkormányzati határozata

tulajdonosi hozzájárulás és nyilatkozat megadásáról a Szőnyi út 2. sz. alatti, 29889 hrsz-ú ingatlan területén végzett beruházásokhoz 
Budapest Főváros XIV. Kerület Zugló Önkormányzata Képviselő-testülete úgy dönt, hogy:
1. a BVSC-Zugló Közhasznú Egyesület (a továbbiakban: BVSC) részére a tulajdonosi hozzájárulást megadja a BVSC hasznosításában álló, Budapest Főváros XIV. Kerület Zugló Önkormányzata kizárólagos tulajdonát képező, Budapest XIV. kerület belterület 29889 helyrajzi szám alatt felvett, természetben az 1142 Budapest XIV. kerület, Szőnyi út 2. alatt fekvő „kivett sporttelep” megnevezésű ingatlanon az előterjesztés 5. melléklete szerinti tartalommal a sportlétesítmény-fejlesztéshez.
2. Biztosítja a Budapest Főváros XIV. Kerület Zugló Önkormányzata kizárólagos tulajdonában álló, Budapest XIV. kerület belterület 29889 hrsz. alatt felvett, természetben az 1142 Budapest, Szőnyi út 2. sz. alatt található „kivett sporttelep” megnevezésű ingatlanon az ott kivitelezésre kerülő beruházás sportcélú fenntartásának és üzemeltetésének lehetőségét az Önkormányzat és a BVSC-Zugló között 2013. december 19. napján 15 éves időtartamra közszolgáltatással vegyes hasznosítás tárgyában létrejött szerződés fennállása alatt.
3. Felkéri a Polgármestert az 5. melléklet szerinti tulajdonosi hozzájárulás és nyilatkozat aláírására.
Határidő: döntést követő 8 napon belül
Felelős: Polgármester (Főmérnökség útján)
2. melléklet 123- 833 /2025. előterjesztéshez

Határozati javaslat

    Budapest Főváros XIV. Kerület Zugló Önkormányzata Képviselő-testülete
..../2025. (XI.27.) önkormányzati határozata 
 az 1142 Budapest XIV. kerület, Szőnyi út 2. sz. alatti, 29889 hrsz-ú ingatlanon megvalósuló sportlétesítmény beruházások és fejlesztések tulajdonjogának rendezéséről 
Budapest Főváros XIV. Kerület Zugló Önkormányzat Képviselő-testülete úgy dönt, hogy: 
a Budapesti Vasutas Sport Club-Zugló Közhasznú Egyesülettel (hatályos megnevezése: BVSC-Zugló Közhasznú Egyesület) a közszolgáltatással vegyes hasznosítás tárgyában 2013. december 19. napján 15 év időtartamra megkötött szerződés alapján megvalósult beruházások, fejlesztések tárgyában kialakult tulajdonjogi, elszámolási vita rendezésének az 5. melléklet szerinti tulajdonosi hozzájárulás és nyilatkozat alapján létrejövő beruházás és fejlesztés tárgyára is ki kell terjednie.   
Határidő: folyamatos
Felelős: Polgármester 

